Avropada homoseksualların ən pis yaşadığı ölkə Azərbaycandır
Bu barədə mayın 10-da açıqlanmış LGTB indeksinə əsasən söyləmək olar
Avropada homoseksualların ən pis yaşadığı ölkə Azərbaycandır. Bunu mayın 10-da açıqlanmış LGTB indeksinə əsasən söyləmək olar. qəzetinin yazdığına görə, Azərbaycan bu qurumun kriteriyalarının yalnız 5%-nə uyğun gəlib. ILGA –Avropa Göyqurşağı İndeksi (ILGA-Europe Rainbow Index) Avropanın 49 ölkəsinin qanunlarını, siyasətini, bunların LGTB icmalarına təsirini araşdırır. Ən aşağı balları Ermənistan, Rusiya və Azərbaycan alıb. İndeksin başında isə 80%-dən yuxarı göstəricilərlə Malta, Belçika və Böyük Britaniya gəlir. Qurum vurğulayır ki, Azərbaycanda homoseksuallıq qadağan olunmasa da, LGTB icması nifrət cinayətlərindən və ayrı-seçkilikdən qoruna bilmir. «Zorakılıq və nifrət qurbanlarına çevrilən sosial qruplar içində ən çox əziyyəti biz çəkirik», - azərbaycanlı fəal Cavid Nəbiyev deyir. «Hər il yüzlərlə LGBT üzvü ailəsi və ətrafdakı insanların fiziki, psixoloji və iqtisadi zorakılığına məruz qalır. Onları öldürürlər, ikili həyat yaşamağa məcbur edirlər, intihara əl atır, yaxud ölkədən gedirlər». Nəbiyev hazırda Almaniyada qaçqın sığınacağında qalır, kiçik otağının divarları LGBT və Azərbaycan bayraqları ilə bəzədilib. O deyir ki, başına gələnlərə baxmayaraq, vətəni üçün darıxır. Cavid Azərbaycanda oğlan dostuna evlilik təklif edəndən, nişan mərasimlərinin fotoları Facebook-da yerləşdiriləndən sonra ona təzyiqlər artıb və ölkəni tərk etməli olub. «ILGA-Avropa»nın proqram direktoru Bjorn van Roozendaal-ın fikrincə, Şərqlə Qərb arasındakı gərginlik LGBT haqları uğrundakı mübarizənin kökündə durur. «Regionda böyük geriləmə baş verib. Bir ümumi cərəyan odur ki, Ermənistan, Azərbaycan və Rusiya özlərini Qərbdən uzaqlaşdırmağa çalışırlar və LGBT mübarizəsi də bu çarpışmanın mərkəzində dayanır. LGBT-yə Qərbdən gələn müasir dəyər kimi baxılır və bu mentalitet LGBT icmasına baha başa gəlir». Yazıda Azərbaycanın Avropa Şurası üzvü kimi Avropa İnsan Haqları Konvensiyasını imzaladığı vurğulanır. AB parlamenti 2015-ci ilin sentyabrında qəbul etdiyi qətnamədə LGBT icmasıyla bağlı durumdan dərin narahatlığını bildirib. Amma Bjorn van Roozendaal bu qətnamənin təsirinə inanmır. «Məncə, Azərbaycan kimi ölkələr AB-nin nə düşündüyünü vecinə almır. Məncə, onlar LGBT hüquqlarının təbliğatçısı kimi görünmək istəmirlər». O, «ILGA-Avropa»nın Azərbaycanda gördüyü işlər barədə açıq danışmır, çünki bu halda həmin işə də, adamlara da risk yaranmış olur: «Hökumət bu fəaliyyəti xeyli çətinləşdirir ki, bu da çox kədərlidir». Van Roozendaal deyir ki, LGBT icmalarını dəstəkləməyə çalışırlar, onları riskdən necə yayınmaq, nifrət cinayətlərini sənədləşdirmək üzrə maarifləndirirlər. Ancaq ayrı-ayrı qrupları dəstəkləmək də çox çətindir: «Ölkəyə gedən pul ciddi nəzarət altındadır. Bu baxımdan, maarifləndirmə kampaniyasına pul ayırmaq qəlizləşib».